U-I-164/08
Natisni
Opravilna št.:
U-I-164/08
Datum odločitve:
28. 10. 2009
ECLI:
ECLI:SI:USRS:2009:U.I.164.08
Akt:
Zakon o štipendiranju (Uradni list RS, št. 59/07 in 40/09) (ZŠtip), 3. in 5. odst. 70. čl. 

Pravilnik o dodeljevanju Zoisovih štipendij (Uradni list RS, št. 51/08), 22. čl.
Izrek:
Pobuda za začetek postopka za oceno ustavnosti tretjega in petega odstavka 70. člena Zakona o štipendiranju (Uradni list RS, št. 59/07 in 40/09) ter 22. člena Pravilnika o dodeljevanju Zoisovih štipendij (Uradni list RS, št. 51/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Anica Brakočević, Novo mesto
Datum vloge:
12. 6. 2008
Vrsta odločitve:
sklep
Vrsta rešitve:
zavrženje
Dokument:
US28882
Dokument v PDF obliki:
U-I-164-08.pdf
82 KB
Prenesite datoteko
U-I-164/08-7
28. 10. 2009
SKLEP
Ustavno sodišče je v postopku za preizkus pobude Anice Brakočević, Novo mesto, na seji 28. oktobra 2009
sklenilo:
Pobuda za začetek postopka za oceno ustavnosti tretjega in petega odstavka 70. člena Zakona o štipendiranju (Uradni list RS, št. 59/07 in 40/09) ter 22. člena Pravilnika o dodeljevanju Zoisovih štipendij (Uradni list RS, št. 51/08) se zavrže.
Obrazložitev
1. Pobudnica izpodbija v izreku tega sklepa navedena predpisa. Zatrjuje, da sta tretji in peti odstavek 70. člena Zakona o štipendiranju (ZŠtip) v neskladju z načelom enakosti iz drugega odstavka 14. člena Ustave, ker "stare" prejemnike Zoisove štipendije delita na tiste, za katere bodo veljala nova strožja pravila, in na tiste, ki bodo še naprej obravnavani po starih predpisih. Člen 22 Pravilnika o dodeljevanju Zoisovih štipendij, ki določa nove pogoje za ohranitev Zoisove štipendije, naj bi bil v neskladju z drugim odstavkom 14. člena, z 39. in s 155. členom Ustave. Svoj pravni interes utemeljuje z navedbami, da je mati Zoisovega štipendista, ki je maja 2008 zaključil četrti letnik gimnazije in ki naj zaradi izpodbijane določbe ne bi bil več upravičen do Zoisove štipendije.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Iz pobude izhaja, da pobudnica v svojem imenu (iz pogodbe o pravicah in obveznostih Zoisovega štipendista, ki je priložena pobudi, izhaja, da je pobudničin sin rojen 22. 10. 1989, kar pomeni, da je bil že ob vložitvi pobude polnoleten) vlaga pobudo za oceno ustavnosti izpodbijanih določb, ker naj njen sin, ki je prejemnik Zoisove štipendije, do nje zaradi izpodbijanih določb ne bi bil več upravičen. Pobudnica torej izpodbija določbe, ki se nanjo ne nanašajo. Glede na navedeno ne izkazuje pravnega interesa za vložitev pobude. Zato jo je Ustavno sodišče zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnici in sodniki dr. Mitja Deisinger, mag. Marta Klampfer, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik